**PREDKLADACIA SPRÁVA**

Ministerstvo kultúry Slovenskej republiky predkladá návrh zákona, ktorým sa mení a dopĺňa zákon č. 185/2015 Z. z. Autorský zákon v znení neskorších predpisov na základe úloh vyplývajúcich z  uznesenia vlády Slovenskej republiky č. 491/2019 k Návrhu na určenie gestorských ústredných orgánov štátnej správy a niektorých orgánov verejnej moci zodpovedných za prebratie a aplikáciu smerníc.

Cieľom návrhu zákona je najmä

* transponovať do právneho poriadku Slovenskej republiky dve nové smernice Európskej únie, a to smernicu Európskeho parlamentu a Rady (EÚ) 2019/790 zo 17. apríla 2019 o autorskom práve a právach súvisiacich s autorským právom na digitálnom jednotnom trhu a o zmene smerníc 96/9/ES a 2001/29/ES a smernicu Európskeho parlamentu a Rady (EÚ) 2019/789 zo 17. apríla 2019, ktorou sa stanovujú pravidlá výkonu autorského práva a práv súvisiacich s autorským právom uplatniteľné na niektoré on-line vysielania vysielateľov a retransmisie televíznych a rozhlasových programov a ktorou sa mení smernica Rady 93/83/EHS, a v zmysle ustanovení týchto smerníc:
* zaviesť nové povinné výnimky z autorského práva a práv súvisiacich s autorským právom,
* rozšíriť a doplniť ustanovenia k existujúcej úprave obchodne nedostupných diel a na to nadväzujúcej problematiky uzatvárania rozšírených hromadných licenčných zmlúv,
* vytvoriť nové právo súvisiace s autorským právom pre vydavateľov periodík so všetkými príslušnými náležitosťami daného práva,
* zaviesť nové povinnosti pre poskytovateľov on-line služieb zdieľania obsahu a upraviť ich zodpovednosť pri použití autorskoprávne chráneného obsahu,
* spresniť problematiku zmlúv a vzťahov medzi nositeľmi práv a používateľmi, vrátane vzťahov s organizáciami kolektívnej správy,
* prispieť k zlepšeniu využívania kreatívneho obsahu v digitálnom prostredí vhodným nastavením práv a povinností na jednej strane, ako aj doplnením ďalších možností použitia predmetov ochrany a udeľovania licencií na druhej strane,
* vymedziť niekoľko nových nástrojov na zlepšenie transparentnosti,
* zdôrazniť možnosť využívania alternatívnych metód riešenia sporov,
* uľahčiť cezhraničné poskytovanie doplnkových on-line služieb,
* zaviesť zásadu krajiny pôvodu vo vzťahu k doplnkovým on-line službám vysielania prostredníctvom už existujúcich zmluvných mechanizmov a inštitútov obsiahnutých v Autorskom zákone,
* zohľadniť nové metódy retransmisie, vrátane retransmisie cez internet v spravovanom prostredí, a rozšíriť povinnú kolektívnu správu práv na tieto ďalšie spôsoby retransmisie,
* nastaviť vysporiadanie práv v prípade prenosu programov prostredníctvom techniky tzv. priameho vstupu,
* upraviť určité definície autorskoprávnych spôsobov použitia (napr. verejného prenosu, retransmisie),
* primerane novelizovať ustanovenia o spôsoboch použitia, ku ktorým možno uzatvárať rozšírené hromadné licenčné zmluvy, ako aj ustanovenia o povinne kolektívne spravovaných právach.

Návrh zákona nie je predmetom vnútrokomunitárneho pripomienkového konania.

Prijatie navrhovaného zákona nebude mať vplyv na informatizáciu spoločnosti, životné prostredie, rozpočet verejnej správy, environmentálny vplyv, sociálne vplyvy, ani vplyvy na manželstvo, rodičovstvo a rodinu. Prijatie navrhovaného zákona bude mať vplyv na podnikateľské prostredie. Vplyvy sú podrobnejšie vymedzené v doložke.

Návrh zákona je v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými právnymi predpismi, ako aj s medzinárodnými zmluvami a medzinárodnými dokumentmi, ktorými je Slovenská republika viazaná. Predložený návrh zákona je v súlade s právom Európskej únie.

Vzhľadom na transpozičný deficit vo vzťahu k obom transponovaným smerniciam sa materiál predložil do skráteného medzirezortného pripomienkového konania.

Navrhuje sa účinnosť návrhu zákona od 1. januára 2022.